प्रधानमंत्री निवास के दरवाज़े से नरेंद्र भाई के नाम की तख़्ती उतरने का वक़्त तो नज़दीक आता जा रहा है। अब यह सिर्फ़ विपक्षी दलों के रवैए पर है कि अगले साल की गर्मियों के बाद भी यह तख़्ती लटकी रहेगी या नहीं। इतना तो तय हो चुका है कि भाजपा को अगले आम चुनावों में लोकसभा की 215 सीटों से ज़्यादा किसी भी हालत में नहीं मिल पाएंगी। मेरा तो आकलन है कि अगर विपक्ष ने खुद अपनी डाल नहीं काटी तो भाजपा की सीटें 187 रह जाएंगी। ऐसे में उसके सहयोगी दलों का रुख गद्दी दोबारा नरेंद्र भाई के हवाले तो होने नहीं देगा। सो, देश में भाजपा-रहित सरकार बनने के पूरे-पूरे आसार होंगे। विपक्ष अपनी करतूतों से खुद ही यह मौक़ा खो दे तो हम-आप भी झींकने के अलावा क्या कर पाएंगे?